Oudleerder dalk vir rooftog by KZN-skool verantwoordelik | Maroela Media
Agt mense is glo met 'n haelgeweer in die personeelkamer van die Lockhat High School in Osindisweni aangehou. (Foto: Facebook / Rusa)
Een van die mans wat agt mense na bewering met 'n haelgeweer in die personeelkamer van die Lockhat High School in Osindisweni aangehou het, is glo 'n oudleerder van dié KwaZulu-Natalse skool.
Die voorval het Woensdag omstreeks 09:45 plaasgevind.
Luidens 'n verklaring deur die veiligheidsmaatskappy Reaction Unit South Africa (Rusa) het twee mans die personeelkamer ingestorm en die personeellede met 'n haelgeweer aangehou. Toe die mans met handsakke, kontant en selfone gevlug het, het een van die rowers sy makker glo op die naam geroep.
"Onderwysers het toe besef dat hy 'n oudleerder van die skool is."
Niemand is tydens die voorval beseer nie, hoewel 'n 51-jarige onderwyseres na 'n hospitaal geneem is nadat sy glo 'n angsaanval gehad het.
Die haelgeweer. (Foto: Facebook / Rusa)
Volgens Rusa, wat na die toneel ontbied is, het die mans skote afgevuur voordat hulle na 'n beboste gebied gevlug het. 'n Rusa-helikopter is ook ingespan om lugsteun in die soektog na die rowers te bied.
Reaksiebeamptes het glo inligting van 'n polisiebeampte by die King Shaka-lughawe ontvang dat een van die rowers by 'n huis in die omgewing wegkruip. Rusa is saam met polisiebeamptes na dié huis waar 'n 22-jarige man in hegtenis geneem is. Hy het glo onder die bed geskuil.
Luidens Rusa se verklaring het die man later tydens ondervraging erken dat hy en sy neef die rooftog uitgevoer het.
"Hy het ook gesê dat hulle die haelgeweer wat in die rooftog gebruik is in 'n bos weggegooi het nadat hulle besluit het om nie op die helikopter te skiet nie. Hy het verder verduidelik dat hy die wapen tydens die Julie 2021-onrus gesteel het nadat die eienaar van die haelgeweer glo in die Verulam-middestad geskiet is.
Die wapen en gesteelde handsakke is later in die bosse opgespoor. Die soektog na die tweede verdagte duur intussen voort.